ประเดิมบ้านคนจน5จังหวัด เริ่มเปิดขายปีนี้
คลังลงเสาบ้านประชารัฐให้คนจนอยู่ปีหน้า 2,300 หน่วย ใน 5 จังหวัด ราคาไม่เกิน 7 แสน ผ่อนเดือนละ 3,000 บาท แบงก์รัฐปล่อยกู้ 4,000 ล้าน
29 พ.ย. 2561

คลังลงเสาบ้านประชารัฐให้คนจนอยู่ปีหน้า 2,300 หน่วย ใน 5 จังหวัด ราคาไม่เกิน 7 แสน ผ่อนเดือนละ 3,000 บาท แบงก์รัฐปล่อยกู้ 4,000 ล้าน
นายอำนวย ปรีมนวงศ์ อธิบดีกรมธนารักษ์ เปิดเผยว่า กรมธนารักษ์ได้ลงนามสัญญาเช่าที่ดินราชพัสดุเพื่อการก่อสร้างและบริหารโครงการบ้านคนไทยประชารัฐ ในที่ดินราชพัสดุ ต.พลูตาหลวง อ.สัตหีบ จ.ชลบุรี จำนวน 10 ไร่ ผู้ได้รับสิทธิ คือ บริษัท ฟอร์ คอน มูลค่าโครงการ 175 ล้านบาท และที่ดินราชพัสดุ ต.ทับใต้ อ.หัวหิน จ.ประจวบคีรีขันธ์ จำนวน 6 ไร่ ผู้ได้รับสิทธิ คือ บริษัท ประจวบแกรนด์ โฮเต็ล มูลค่าโครงการ 126 ล้านบาท คาดว่าจะเริ่มเปิดขายให้กับประชาชนได้ในปีนี้
นอกจากนี้ ยังมีโครงการบ้านคนไทยประชารัฐอีก 3 จังหวัด คือ จ.เชียงใหม่ เชียงราย และขอนแก่น ได้ผู้ชนะโครงการทั้งหมดแล้ว และจะมีการลงนามสัญญาเช่าที่เพื่อก่อสร้างได้ภายในเดือน ธ.ค.นี้ เป็นสิทธิเช่าระยะยาว 30 ปี คิดค่าเช่าตารางวาละ 1 บาท/เดือน มูลค่าโครงการ 5 แห่ง ประมาณ 4,000 ล้านบาท โดยธนาคารเพื่อการเกษตรและสหกรณ์การเกษตร (ธ.ก.ส.) และธนาคารออมสิน ร่วมกันปล่อยสินเชื่อให้กับผู้พัฒนาโครงการรวม 2,000 ล้านบาท และปล่อยสินเชื่อให้ประชาชนกู้ซื้ออีก 2,000 ล้านบาท
นายอำนวย กล่าวว่า โครงการบ้านคนไทยประชารัฐต้องการจัดสร้างที่อยู่อาศัยให้แก่ประชาชนผู้มีรายได้น้อย สามารถมีที่อยู่อาศัยเป็นของตัวเองบนที่ดิน ราชพัสดุ โดยเฉพาะผู้ที่ลงทะเบียนถือบัตรสวัสดิการแห่งรัฐจะได้รับสิทธิ จองซื้อกรรมสิทธิ์ก่อน แต่ถ้าไม่มีความ สามารถในการกู้เงินก็จะเปิดให้ผู้ที่มีรายได้ไม่เกิน 3 หมื่นบาท/เดือน และประชาชนทั่วไปจองตามลำดับ ซึ่งที่ผ่านมาจากการเปิดรับฟังความต้องการทั้ง 5 จังหวัด พบว่ามียอดความต้องการจองสิทธิที่อยู่อาศัยรวมกว่า 2,900 หน่วย ซึ่งสูงกว่าจำนวนหน่วยที่จะเปิดขายจริงที่ 2,300 หน่วย
"จำนวนยอดจองสิทธิในรอบแรกที่กรมธนารักษ์ลงพื้นที่กว่า 2,900 หน่วย ส่วนใหญ่เป็นยอดจองจากผู้ถือบัตรสวัสดิการแห่งรัฐ ซึ่งหลังจากนี้สามารถไปติดต่อขอซื้อสิทธิในการพักอาศัยกับโครงการได้ทันที และหากธนาคารอนุมัติสินเชื่อก็พร้อมเข้าอยู่ได้ปลายปี 2562 โดยมีราคาต่อยูนิตไม่เกิน 7 แสนบาท และให้ผ่อนต่อเดือนไม่เกิน 3,000 บาท" นายอำนวย กล่าว
สำหรับที่ดินราชพัสดุ จ.ชลบุรี มีรูปแบบโครงการ แบ่งเป็นพื้นที่อยู่อาศัย อาคารพักอาศัย รวม 2 ชั้น 12 หลัง จำนวน 252 หน่วย และพื้นที่เชิงพาณิชย์ อาคารคอมมูนิตี้ มอลล์ 2 ชั้น เป็นศูนย์อาหาร มินิมาร์ท สรรพสินค้า ส่วนพาณิชย์ และลานกิจกรรม ส่วนที่ดินราชพัสดุ จ.ประจวบคีรีขันธ์ มีรูปแบบโครงการ เป็นพื้นที่อยู่อาศัย อาคารพักอาศัย รวม 4 ชั้น 2 หลัง จำนวน 90 หน่วย และอาคารพักอาศัยรวม 5 ชั้น 2 หลัง จำนวน 120 หน่วย รวมทั้งหมด 210 หน่วย และพื้นที่เชิงพาณิชย์ ตลาดชุมชนชั้นเดียว 106  แผง
ภาพประกอบข่าว